text: Ceistean mu fhoghlam Ghàidhlig aig tuath - Naidheachdan a' BhBC
  Ceistean mu fhoghlam Ghàidhlig aig tuath
  12 An Gearran 2015
  https://www.bbc.com/naidheachdan/31436241
  Image caption Tha dithis chloinne fhathast a' faighinn foghlam Ghàidhlig, ach aig Àrd-Sgoil Fàrr.
  Tha ceistean ag èirigh mu fhoghlam tro mheadhan na Gàidhlig ann an Dùthaich MhicAoidh an dèidh do Chomhairle na Gàidhealtachd an t-aonad Gàidhlig aig Bun-sgoil Thunga a dhùnadh.
  Thuirt a Chomhairle gur e cho beag chloinne 's a bha a' dol ann as coireach.
  Tha pàrantan ag ràdh ge-tà, nach robh a' chlann a' faighinn foghlaim air a bheil iad airidh.
  Tha an dithis chloinne a th' air fhàgail a-niste a' faighinn foghlaim Ghàidhlig bho thidsear ann an Àrd-sgoil Fàrr.
  Seachnadh na Trioblaid
  "Chanainn gur e suidheachadh cho suarach 's a ghabhas a th' ann, agus bu chòir an dearg-nàire a bhith air a' Chomhairle gun do leig iad leis an t-suidheachadh a tha seo a bhith a' dol air adhart fad bhliadhnaichean," thuirt Alasdair MacMhaoirn, a th' air a bhith a' strì iomadh bliadhna às leth na Gàidlhig san sgire.
  "Tha mi cinnteach gu bheil stiùiridhean agus riaghailtean ann aig a' Chomhairle a thaobh uairean teagaisg tro mheadhan na Gàidhlig airson aonad sam bith a bhith ceart ann am foghlam tro mheadhan na Gàidhlig.
  "Chan ann mar sin a tha gnothaichean air a bhith fad bhliadhnaichean.
  "'S e rud a th' air a bhith a' leantainn, 's a' dol air adhart, agus dìreach mar a tha e an-dràsta, cuid den chloinn a' falbh, 's e an sramh mu dheireadh," thuirt e.
  Tha Comhairle na Gàidhealtachd ag ràdh gu bheil ceannard na sgoile fileanta sa Ghàidhlig, agus i air a bhith san dreuchd fad còrr is 20 bliadhna.
  "Chan eil an dà phuing a tha sin a' tighinn a-steach gu an trioblaid a bh' ann," thuirt Mgr MacMhaoirn.
  "Chan e ceist fileantachd a th' ann. 'S e uairean teagaisg an rud as miosa a bh' ann.
  "On a dh'fhàs ise gu bhith na ceannard sgoile, chaidh na h-uairean teagaisg a bha na sgoilearan a' faighinn sìos gu, aig a' char as àirde, trì làithean air leth gach seachdain.
  's e a' chiad rud, a bhith a' faighinn tidseir
  "Chan eil sin math gu leòr. Tha fhios aig daoine air feadh an t-saoghail a tha a' dèiligeadh ri foghlam tro mheadhan ge b' e an cànan a th' aca, gum feum bogadh a bhith ann.
  "Gu h-àraidh anns a' chiad trì bliadhnaichean den sgoil. Agus cha robh sin ann.
  "Agus dh'fhàs gnothaichean fiù 's na bu mhiosa bho chionn bhliadhnaichean dar a dh'fhalbh an ceannard a bha sin. Agus mar a tha na pàrantan fhèin a' cantainn cha robh a' chlann aca a' faighinn ach aon là san t-seachdain tro mheadhan na Gàidhlig. A h-uile càil eile cuide ri cloinn tro mheadhan na Beurla.
  "Dè seòrsa foghlaim tro mheadhan na Gàidhlig a tha siud?," thuirt e.
  Teaghlaichean a' fàgail
  Thuirt Comhairle na Gàidhealtachd gur nach e cion luchd-obrach a bu choireach, ach gun do dh'fhàg teaghlaichean an sgìre, agus le sin gun tàinig an àireamh de chloinn a tha a' frithealadh na sgoile sìos gu mòr.
  "A-rithist, tha iad a' seachnadh na prìomh thrioblaid," thuirt Mgr MacMhaoirn.
  "'S e sin dè cho math 's a tha am foghlam a tha iad a' faighinn.
  "Tha na h-àireamhan air a bhith a' tuiteam thar nam bliadhnaichean. Gu ìre tha mi a' tuigsinn, 's e àite beag a th' ann, chan eil mòran cloinne ann.
  "Ach aig an aon àm, ma bhruidhneas tu ris na pàrantan fhèin, tha iad ag ràdh gur e cho bochd 's a tha am foghlam a tha a' cur dragh orra.
  "Tha mi an dòchas gu bheil rudeigin a ghabhas dèanamh mu dheidhinn an t-suidheachaidh a tha seo, agus 's e a' chiad rud, a bhith a' faighinn tidseir.
  "Tidsear as urrainn a bhith ann, agus 's e an dàrna rud, a bhith a' dèanamh beagan sanasachd anns an sgìre, airson a bhith a' sealltainn dha na pàrantan gur e rud math a th' ann, agus gu bheil e gu bhith na bhuannachd dhan cuid chloinne a bhith a' tighinn gu aonad Gàidhlig.
  "Gus an tèid sin a chur ceart cha bhi leasachadh sam bith ann," thuirt e.